ས་པཎ་གྱིས་མཛད་པའི་ཡི་གེའི་སྦྱོར་བ་དང་སུམ་རྟགས་ཀྱི་རྩ་བ་གཉིས་ཕན་ཚུན་ཁ་བསྒྲིགས་ན་གཅིག་མཚུངས་སུ་ཡོད།དེས་མ་ཚད་ས་པཎ་གྱིས་ཡི་གེའི་སྦྱོར་བ་ནང་བྲིས་ཡོད་པའི་བརྩམས་པར་དམ་བཅའ་བའང་སུམ་རྟགས་གཞུང་ནང་ཡོད་པའི་བརྩམས་པར་དམ་བཅའ་བ་དང་གཅིག་པ་ཡིན།ས་པཎ་མཆོག་ནི་གཞན་དྲིང་འཇོག་མི་དགོས་པའི་མཁས་པའི་དབང་པོ་ཞིག་ཡིན་པ་ནི་རྩོད་བྲལ་ཡིན་པས།ཁོང་གིས་བརྩམས་པར་དམ་བཅའ་སོགས་ལན་འབྲི་གནང་བ་ནི་ག་ལ་སྲིད།ས་པཎ་གྱིས་མཛད་པའི་རྟགས་ཀྱི་སྦྱོར་བ་དང་།སུམ་རྟགས་ཀྱི་རྩ་གཞུང་བར་གཟབ་གནན་ཆེན་མོས་ཞིབ་བསྡུར་ཞིག་བྱས་ན་ངོ་མཚར་དང་རྒྱུ་མཚན་ཆེ་བའི་གནད་ཕུགས་ལ་འཁེལ་བ་མང་དག་ཅིག་ཡོད་པ་དང་།ཆབ་སྤེལ་ཚེ་བརྟན་ཕུན་ཚོགས་ཀྱིས་བྲིས་པའི་བོད་ཀྱི་བརྡ་སྤྲོད་རིག་པའི་གཞུང་ལུགས་ཀྱི་འཕེལ་རིམ་འགར་ཐོག་མར་དཔྱད་པ་ཞེས་པའི་དཔྱད་རྩོམ་དེ་གཟིགས་ན་སྔར་ཐོས་མ་མྱོང་བའི་རྒྱུ་མཚན་ལྡན་པའི་གཏམ་གསར་མང་པོ་ཞིག་མཆིས་པས།ངེས་པར་དུ་གཟིགས་གནང་ཡོང་བར་ཞུ།